Vraghouer vergruis trokdrywer(Foto: Verskaf) ŉ Vragmotorbestuurder is Maandagmiddag dood toe die vraghouer wat hy vervoer het, hom vergruis het. Shawn Herbst, woordvoerder van Netcare 911, sê paramedici is kort voor 13:00 na ŉ ongelukstoneel op die M7, ook bekend as die Hans Dettman-snelweg, in Moseley Park in Durban ontbied. Daar het ŉ vragmotorbestuurder glo beheer oor die voertuig verloor voordat hy teen ŉ afdraande af is. Die pad was boonop sopnat en die vragmotor het gegly. “Die vragmotor het in ŉ stadium geknipmes en die vraghouer het geskuif. Die houer het op die vragmotor se kajuit beland en het die bestuurder in die proses vergruis,” sê Herbst. Paramedici het die man in die kajuit aangetref. Hy is op die toneel dood verklaar. “Reddingspanne moes die liggaam van die oorledene met lewenskake bevry.” Geen ander voertuie was in die ongeluk betrokke nie. Die presiese omstandighede van die voorval word ondersoek.